PATVIRTINTA

Klaipėdos r. pedagoginės psichologinės tarnybos direktoriaus

2021 m. balandžio 1 d. įsakymu Nr. V-14

**KLAIPĖDOS R. PEDAGOGINĖS PSICHOLOGINĖS TARNYBOS GYDYTOJO VAIKŲ NEUROLOGOS PAREIGYBĖS APRAŠYMAS**

**I SKYRIUS**

**PAREIGYBĖ**

1. Klaipėdos r. pedagoginės psichologinės tarnybos (toliau – Tarnybos) gydytojo vaikų neurologo pareigybės aprašymas reglamentuoja specialius reikalavimus šioms pareigoms eiti, funkcijas ir atsakomybę.

2. Gydytojo vaikų neurologo pareigybė priskiriama trečiai pareigybių grupei.

3. Pareigybės lygis – A2.

4. Gydytojas vaikų neurologas yra priskiriamas sveikatos specialistų grupei.

5. Pagalba teikiama vadovaujantis Lietuvos Respublikos švietimo įstatymu, jį įgyvendinančiais teisės aktais ir Socialinės pedagoginės pagalbos teikimo vaikui ir mokiniui tvarkos aprašu, kitais teisės aktais, reglamentuojančiais Vaiko gerovės užtikrinimą, ir šiuo aprašu.

6. Pagalbos gavėjai – asmenys iki 21 metų, turintys specialiųjų ugdymosi poreikių, išskyrus atsirandančius dėl išskirtinių gabumų.

7. Mokiniams (vaikams), kurie dėl ligos ar patologinės būklės yra žymiai riboto judrumo (esant atitinkamam asmens sveikatos priežiūros gydytojų konsultavimo komisijos sprendimui) ir dėl to negali lankyti Mokyklos ar atvykti į Tarnybą, gydytojo vaikų neurologo įvertinimas gali būti atliekamas namie.

8. Informacija apie Pagalbos gavėjus, jų problemos turinį ir teiktą Pagalbą laikoma konfidencialia. Teisės aktų numatyta tvarka ji gali būti teikiama švietimo pagalbos specialistams ir (ar) kitiems asmenims, kurie yra susiję su mokinio (vaiko) asmenybės ir ugdymosi problemų sprendimu. Gydytojai vaikų neurologai atsako už teikiamos Pagalbos kokybę, tinkamą informacijos apie Pagalbos gavėjus naudojimą.

9. Teikiama Pagalba gali būti derinama su psichologine, specialiąja pedagogine ir specialiąja pagalba.

10. Pareigybės pavaldumas – tiesiogiai pavaldus Klaipėdos r. pedagoginės psichologinės tarnybos direktoriui.

**II SKYRIUS**

**SPECIALŪS REIKALAVIMAI ŠIAS PAREIGAS EINANČIAM DARBUOTOJUI**

 11. Gydytojui vaikų neurologui keliami reikalavimai:

11.1. gydytojo vaikų neurologo profesinė kvalifikacija įgyjama baigus medicinos studijas ir neurologijos rezidentūrą. Užsienyje įgyta gydytojo vaikų neurologo profesinė kvalifikacija pripažįstama Lietuvos Respublikos teisė aktų nustatyta tvarka;

11.2. teise verstis gydytojo vaikų neurologo praktika turi asmuo, Lietuvos Respublikos įstatymų nustatyta tvarka įgijęs gydytojo vaikų neurologo profesinę kvalifikaciją ir turintis Lietuvos Respublikos teisės aktų nustatyta tvarka išduotą ir galiojančią medicinos praktikos licenciją verstis medicinos praktika pagal gydytojo vaikų neurologo profesinę kvalifikaciją;

11.3. verčiasi gydytojo vaikų neurologo praktika sveikatos priežiūros įstaigose, turinčiose įstaigos asmens sveikatos priežiūros licenciją teikti neurologijos paslaugas;

11.4. dirba savarankiškai, bendradarbiaudamas su kitais asmens sveikatos priežiūros specialistais;

11.5. savo darbe vadovaujasi Lietuvos Respublikos įstatymais ir kitais teisės aktais, medicinos norma MN 115:2005 „Gydytojas vaikų neurologas. Teisės, pareigos, kompetencija ir atsakomybė“, įstaigos, kurioje dirba, įstatais, vidaus tvarkos taisyklėmis ir pareigybės aprašymu;

11.6. tobulina profesinę kvalifikaciją Lietuvos Respublikos teisės aktų nustatyta tvarka;

11.7. dalyvauja pasitarimuose, konferencijose, kuriose nagrinėjami asmens ir visuomenės sveikatos priežiūros klausimai.

**III SKYRIUS**

**ŠIAS PAREIGAS EINANČIO DARBUOTOJO FUNKCIJOS**

12. Gydytojas vaikų neurologas atlieka šias funkcijas:

12.1. dirba pagal darbo grafiką;

12.2. įvertina mokinių (vaikų) organinius centrinės nervų sistemos pažeidimus, nustato etiologijos bei gilumo laipsnį. Surenka gyvenimo, šeimos neurologinė anamnezę;

12.3. įvertina vaiko emocinę būseną ir adaptacijos galimybes, išaiškina neurologinius sutrikimus, jų lokalizaciją, pažeidimo laipsnį ir galimą poveikį atskirų psichinių funkcijų formavimuisi. Numato ir rekomenduoja medicinines fizioterapines priemones bei specialistų konsultacijas optimaliam sutrikusių funkcijų plėtojimui, koregavimui;

12.4. derina medicininio įvertinimo išvadas su psichologinio, pedagoginio, logopedinio tyrimo duomenimis, rezultatais. Vertina ir analizuoja siuntimus, išrašus iš medicinos dokumentų, asmens sveikatos istorijų išrašus;

12.5. nustato vaiko socialinės raidos, elgesio ir emocijų problemas. Kokybiškai pildo atskaitomybės dokumentus;

12.6. įvertina lėtinių somatinių bei neurologinių sutrikimų įtaką ugdymui(si).;

12.7. konsultuoja tėvus (globėjus, rūpintojus), teikia informaciją, pasiūlymus dėl specialiųjų poreikių mokinių (vaikų) ugdymo(si);

12.8. įvertina mokinių (vaikų) kalbos raidos ypatumus bei kalbos ir komunikacijos sutrikimus;

12.9. formuoja bendruomenės ir visuomenės teigiamą požiūrį į specialiųjų ugdymosi poreikius turinčius bei kalbos ir kitų komunikacijos sutrikimus turinčius mokinius (vaikus) ir jų ugdymą kartu su bendraamžiais;

12.10. inicijuoja, rengia ir įgyvendina projektus bei prevencijos ir kitas programas ir / ar juose dalyvauja;

12.11. kaupia informaciją, reikalingą vertinimų ir konsultacijų mokinių (vaikų) problemoms spręsti, bendradarbiaudamas su švietimo bendruomene, o esant būtinybei – su kitomis institucijomis;

12.12. rengia metodines rekomendacijas, seminarus, skaito pranešimus apie vaiko sveikatos, raidos, kalbos ir komunikacijų sutrikimų prevencijos klausimais rajono ugdymo įstaigų bendruomenėms;

12.13. teikia medicininę informaciją apie specialiųjų ugdymosi poreikių bei kalbos ir kitų komunikacijų sutrikimų turinčių mokinių (vaikų), vystymosi ir kalbos raidos vertinimą, išvadas ir rezultatus, specialiuosius ugdymosi poreikius ir jų tenkinimą suinteresuotoms institucijoms ar asmenims, susijusiems su mokinio (vaiko) ugdymu, gavės tėvų (globėjų, rūpintojų) sutikimą;

12.14. tvarko ir pildo su savo darbo sritimi susijusią dokumentaciją, vykdo direktoriaus įsakymais nustatytas vidaus administravimo funkcijas ir konkrečių sričių kuravimą bei veiklas, administruoja jų dokumentaciją, ir kt.;

12.15. laikosi asmens sveikatos priežiūros įstaigos vidaus tvarkos taisyklių;

12.16. teikia informaciją apie mokinio (vaiko) sveikatą Lietuvos Respublikos teisės aktų nustatyta tvarka;

12.17. bendradarbiauja su sveikatos priežiūros ir kitais specialistais;

12.18. kelia kvalifikaciją;

12.19. vykdo kitus Tarnybos vadovo pavedimus, susijusius su Tarnybos gydytojo vaikų neurologo funkcijomis;

12.20. dalyvauja Tarnybos vidaus kontrolės politikos įgyvendinime.

**IV SKYRIUS**

**ATSAKOMYBĖ**

13. Šias pareigas vykdantis darbuotojas atsako:

13.1. už vykdomų vertinimų, konsultavimo ir kitų atliekamų funkcijų kokybę;

13.2. už turimos informacijos konfidencialumą, korektišką ir kokybišką vertinimo metodikų ir gautų duomenų panaudojimą;

13.3. už reikalingos informacijos suteikimą interesantams. Už kliento saugumą ir korektišką bendravimą kontakto metu;

13.4. už pagalbos kokybę bei profesinį tobulėjimą;

13.5. už kokybišką dokumentacijos valdymą, registravimą, rengiamų Tarnybos dokumentų tvarkymą, duomenų teisėtumą ir jų pateikimą laiku reikiamoms institucijoms ar asmenims ir kt.;

13.6. už savo pareigų, numatytų šioje pareiginėje instrukcijoje, netinkamą vykdymą ar nevykdymą, pagal galiojantį Lietuvos Respublikos darbo kodeksą;

13.7. už įstatymų pažeidimus, padarytus vykdant savo veiklą, pagal galiojantį Lietuvos Respublikos administracinį, baudžiamąjį bei civilinį kodeksus;

13.8. už padarytą materialinę žalą, pagal galiojantį Lietuvos Respublikos darbo bei civilinį kodeksus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Susipažinau ir sutinku